Predkladacia správa

Ministerstvo kultúry Slovenskej republiky  opätovne predkladá na rokovanie vlády Slovenskej republiky návrh zákona, ktorým sa mení a dopĺňa zákon č. 416/2002 Z. z. o navrátení nezákonne vyvezených kultúrnych predmetov. Návrh zákona bol vypracovaný v súlade s plánom legislatívnych úloh vlády Slovenskej republiky na rok 2004. Na rokovanie vlády Slovenskej republiky bol predložený v apríli 2004. Vláda Slovenskej republiky ho schválila uznesením vlády č. 376 z 21.4.2004. Do Národnej rady Slovenskej republiky bol predložený 23.4. 2004 (tlač 666). Po schválení poslaneckého pozmeňovacieho návrhu k § 2 ods. 3 zákona v druhom čítaní vzal minister kultúry návrh zákona späť. 
Pozmeňujúcim návrhom sa mal z § 2 ods. 3 zákona č. 416/2002 Z. z. vypustiť dátum, ktorý z hľadiska času uskutočnenia nezákonného vývozu vymedzuje kultúrne predmety,       na ktoré sa tento zákon vzťahuje. Cieľom pozmeňujúceho návrhu tak malo byť rozšírenie okruhu nezákonne vyvezených kultúrnych predmetov, ktorých navrátenie z územia iných členských štátov EÚ môže Slovenská republika požadovať. Konkrétne malo ísť o rozšírenie o kultúrne predmety nezákonne vyvezené pred 31. decembrom 1992. 
Cieľ sledovaný pozmeňujúcim návrhom možno hodnotiť pozitívne. Samotným pozmeňujúcim návrhom by ho však nebolo možné dosiahnuť, preto minister kultúry vzal vládny návrh zákona späť.
Časové vymedzenie nezákonného vývozu v § 2 ods. 3 zákona č. 416/2002 Z. z. vychádza z článku 13 smernice 93/7/EHS z 15. marca 1993 o navrátení kultúrnych predmetov nezákonne vyvezených z územia členského štátu. V zmysle tohto článku sú členské štáty povinné uplatňovať postup návratného konania na všetky kultúrne predmety, ktoré boli nezákonne vyvezené z územia členského štátu od 1.1.1993. V každom členskom štáte je tak možné úspešne sa domáhať navrátenia kultúrneho predmetu, ktorý bol nezákonne vyvezený od 1.1.1993.
Členský štát v zmysle článku 14 ods. 2 smernice môže úpravu obsiahnutú v smernici uplatňovať aj na žiadosti o navrátenie predmetov kultúrnej hodnoty, ktoré boli nezákonne vyvezené z územia iných členských štátov pred 1. januárom 1993. Členský štát teda môže rozšíriť svoj záväzok navrátiť nezákonne vyvezené kultúrne predmety aj o  predmety,      ktoré boli nezákonne vyvezené z územia iného členského štátu pred 1. januárom 1993. Členský štát však svojim vnútroštátnym právom nemôže rozšíriť svoje oprávnenie úspešne sa domáhať na súde iného členského štátu navrátenia kultúrneho predmetu nezákonne vyvezeného z jeho územia. Takéto rozšírenie oprávnenia je z hľadiska úspešnosti súdneho konania v inom členskom štáte irelevantné, pretože príslušný súd nerozhoduje podľa právneho poriadku štátu, ktorý sa domáha navrátenia, ale podľa právneho poriadku svojho štátu. 
Vzhľadom na skutočnosť, že dôsledkom schváleného pozmeňovacieho návrhu by nebol vznik oprávnenia domáhať sa na príslušnom súde iného členského štátu navrátenia kultúrnych predmetov nezákonne vyvezených z územia Slovenskej republiky pred 1. januárom 1993, ale len vznik povinnosti Slovenskej republiky navracať iným členským štátom kultúrne predmety nezákonne vyvezené z ich územia, minister kultúry vzal vládny návrh zákona späť. 
Cieľom návrhu zákona je úplná transpozícia smernice Rady 93/7/EHS z 15. marca 1993 o navrátení kultúrnych predmetov nezákonne vyvezených z územia členského štátu v znení smernice Európskeho parlamentu a Rady  96/100/ES zo 17. februára 1997 a smernice Európskeho parlamentu a Rady 2001/38/ES z 5. júna 2001 do právneho poriadku Slovenskej republiky. 
Vzhľadom na potrebu transpozície uvedenej smernice do právneho poriadku Slovenskej republiky sa návrh zákona opätovne predkladá na rokovanie vlády. Návrh zákona sa predkladá v pôvodnej podobe, ako ho vláda schválila 21.4.2004, zmena je len v dátume navrhovanej účinnosti.
Návrh zákona  upravuje podmienky začatia súdneho konania o navrátení nezákonne vyvezených kultúrnych predmetov z územia členského štátu Európskej únie na územie Slovenskej republiky a s tým súvisiacu informačnú povinnosť Slovenskej republiky voči ostatným členským štátom Európskej únie.  Príloha č. 1 zákona ustanovuje jednotlivé kategórie kultúrnych predmetov, na ktoré sa  zákon vzťahuje, a finančné limity uplatniteľné   na niektoré z nich.  
Návrh zákona nemá vplyv na verejné financie, zamestnanosť a stav životného prostredia, z tohto dôvodu nie je potrebné vypracovať doložku finančných, ekonomických, environmentálnych vplyvov a vplyvov na zamestnanosť.
Návrh zákona bol zaslaný na medzirezortné pripomienkové konanie (od 5.3.2004 do 12.3.2004). V určenej lehote zaslalo stanovisko 21 oslovených subjektov, ich pripomienky boli akceptované a zapracované v texte návrhu zákona. Legislatívna rada vlády návrh zákona prerokovala 6.4.2004. Výsledky medzirezortného pripomienkového konania sú vyjadrené v priloženom vyhodnotení.
Predkladaný návrh zákona je v súlade s Ústavou Slovenskej republiky, inými zákonmi a medzinárodnými zmluvami, ktorými je Slovenská republika viazaná.
Predkladaný návrh zákona nie je potrebné prerokovať v Rade hospodárskej a sociálnej dohody Slovenskej republiky.